Cărțile motivaționale, atît de hulite de confrații scriitori, sînt de fapt perfecte, te vor ajuta întotdeauna să depășești impasul, greutățile mai mici sau mai mari, să-ți găsești scopul în viață în trei pași laterali, pînă la sobă, fericirea-n doi, împlinirea profesională pe loc plus soția ideală și, dacă-ți cumperi Pest Repeller, chiar soția actuală va fi ideală și ca-n tinerețe, așa spune reclama și vă asigur că-i adevărată, mi-am cumpărat dispozitivul și-ntr-o clipă Marta a devenit cea pe care-o știam la douăzeci de ani iar dăunătorii au dispărut ca prin farmec deși e posibil să nu fi avut, n-are importanță, m-am ales iarăși cu o soție tînără, păcat că eu am rămas pe pragul vîrstei a treia, nu pot decît să sper că se va inventa un Pest Repeller și pentru bărbați și ne va transforma în copii, însă atunci va apărea problema cum să mai scrii romane și proză scurtă, cercetătorii susțin că la trei ani nu-ți stă gîndul la așa ceva mai ales dacă ai o nevastă de douăzeci, pentru o viață sănătoasă fă mișcare cel puțin treizeci de minute pe zi, și, cum toți avem prieteni alpiniști, îi vom ruga să întindă o frînghie între două blocuri ca să facem echilibristică o jumătate de oră pe funie înainte și-napoi fără să privim în jos, la fluviu.